
[bookmark: TextBodyBegin]Európsky parlament,
–	so zreteľom na žiadosť o zbavenie Grzegorza Brauna imunity, ktorá bola doručená listom generálneho prokurátora Poľska zo 16. júla 2025, ktorým bola postúpená žiadosť krajskej prokuratúry Varšava-Praga vo Varšave v súvislosti s trestným konaním začatým proti nemu a ktorá bola oznámená v Európskom parlamente 8. septembra 2025,
–	so zreteľom na skutočnosť, že sa predpokladá, že Grzegorz Braun sa vzdal svojho práva byť vypočutý v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0075/2026),
A.	keďže generálny prokurátor Poľskej republiky postúpil listom zo 16. júla 2025 žiadosť krajskej prokuratúry Varšava-Praga vo Varšave o zbavenie imunity Grzegorza Brauna, poslanca Európskeho parlamentu zvoleného v Poľsku, v súvislosti s viacerými údajnými trestnými činmi, ku ktorým došlo v roku 2025;
B.	keďže podľa žiadosti sa Grzegorz Braun 30. apríla 2025 na hlavnom námestí (Plac Wolności) v Białej Podlaskej údajne dopustil spolu s ďalšou osobou krádeže ukrajinskej vlajky, ktorá bola verejne vystavená na balkóne budovy mestskej radnice, čím spôsobili škodu mestu Biała Podlaska; keďže tento údajný skutok predstavuje trestný čin podľa článku 278 ods. 3a poľského Trestného zákona;
C.	keďže podľa žiadosti sa Grzegorz Braun 6. mája 2025 v Katoviciach údajne dopustil spolu s ďalšou osobou krádeže vlajky Európskej únie, ktorá bola vystavená vo vestibule ministerstva priemyslu (Ministerstwo Przemysłu), čím spôsobili škodu ministerstvu priemyslu; keďže tento údajný skutok predstavuje trestný čin podľa článku 278 ods. 3a poľského Trestného zákona;
D.	keďže podľa žiadosti Grzegorz Braun 11. júna 2025 v hlavnom vestibule Sejmu Poľskej republiky vo Varšave údajne zničil cudzí majetok, konkrétne 10 farebných tabúľ, ktoré tvorili výstavu venovanú LGBTQ+ osobám, čím spôsobil škodu Koaličnému parlamentnému klubu ľavice (Koalicyjny Klub Parlamentarny Lewicy); keďže tento údajný skutok predstavuje trestný čin podľa článku 288 ods. 1 poľského Trestného zákona;
E.	keďže podľa žiadosti Grzegorz Braun 28. apríla 2025 vo Varšave údajne pripísal v masmédiách Múzeu histórie poľských Židov (POLIN) a iným subjektom zapojeným do vedenia sociálnej kampane také správanie a vlastnosti, ktoré ich môžu diskreditovať pred verejnosťou alebo viesť k strate dôvery potrebnej pre daný druh činnosti, keď počas diskusie s kandidátmi na úrad prezidenta Poľskej republiky vysielanej v priamom prenose v televízii a na internete poznamenal, že židovský narcis je znakom hanby a podriadenosti; keďže tento údajný skutok predstavuje trestný čin podľa článku 212 ods. 2 poľského Trestného zákona;
F.	keďže Grzegorz Braun bol zvolený do Európskeho parlamentu v európskych voľbách v júni 2024, a preto bol v čase údajného trestného činu poslancom Európskeho parlamentu;
G.	keďže údajné trestné činy ani z toho vyplývajúca žiadosť o zbavenie Grzegorza Brauna imunity nesúvisia s jeho názorom alebo hlasovaním pri výkone funkcií v zmysle článku 8 Protokolu č. 7 o výsadách a imunitách Európskej únie;
H.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že v priebehu zasadania Európskeho parlamentu požívajú poslanci Európskeho parlamentu na území ich vlastného štátu imunitu priznanú členom parlamentu ich členského štátu;
I.	keďže podľa článku 105 ods. 2 a 5 Ústavy Poľskej republiky odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu trestne stíhaný ani zadržaný či zatknutý, s výnimkou prípadov, keď je zadržaný pri páchaní trestného činu a keď je jeho zadržanie potrebné na riadny priebeh konania;
J.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
K.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
[bookmark: _Hlk223449412]L.	keďže v tomto prípade Európsky parlament nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť Grzegorza Brauna ako poslanca Európskeho parlamentu;
M.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:2]; [2:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

1.	rozhodol zbaviť Grzegorza Brauna imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Poľskej republiky a Grzegorzovi Braunovi.

